Hunter Biden va fi judecat pentru posesie ilegală de armă de foc începând cu 3 iunie
Procesul fiului președintelui american Joe Biden, Hunter, acuzat de posesie ilegală de armă de foc, va începe la 3 iunie, a anunțat un judecător federal din Delaware, un stat de pe coasta de est a țării.
Hunter Biden, în vârstă de 54 de ani, este una dintre țintele preferate ale adversarilor republicani ai tatălui său, începând cu predecesorul său Donald Trump, care îl consideră călcâiul lui Ahile al președintelui democrat, scrie Le Figaro.
Judecătoarea Maryellen Noreika a alocat săptămânile 3 și 10 iunie pentru selecția juriului, urmând ca programul dezbaterilor să fie stabilit ulterior, după consultarea ambelor părți. Hunter Biden a pledat nevinovat în octombrie.
Până la 25 de ani de închisoare
El este acuzat că a mințit atunci când a completat formularele pentru a dobândi o armă de foc în 2018, negând dependența de droguri pe care a recunoscut-o ulterior. Dacă va fi găsit vinovat, Hunter Biden ar putea fi condamnat la o pedeapsă de până la 25 de ani de închisoare, însă, în practică, astfel de urmăriri penale se soldează rareori cu o pedeapsă cu închisoarea cu executare.
Avocat și apoi om de afaceri, fiul președintelui Biden s-a orientat spre pictură după ce s-a recuperat din dependența de droguri și alcool. De asemenea, el a pledat nevinovat în ianuarie pentru fraudă fiscală în fața unui tribunal federal din California (vest), unde locuiește. Următoarea audiere în acest caz a fost fixată pentru 27 martie, iar judecătorul vrea ca procesul să înceapă în 20 iunie.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank